Dôvodová správa

1. Všeobecná časť

	Návrh zákona o elektronickom výbere mýta má zmeniť systém spoplatnenia užívateľov vymedzenej cestnej infraštruktúry Slovenskej republiky , ktorá je v súčasnosti  spoplatňovaná formou  zakúpenia nálepiek	a neumožňuje spoplatnenie užívateľov na základe prejazdenej dĺžky užívanej komunikácie.

	Základné dôvody a ciele zákona spočívajú v potrebe vytvorenia nového právneho a legislatívneho rámca pre zavedenie systému spoplatnenia v súlade s procesom harmonizácie vnútroštátnych právnych predpisov s právom Európskeho spoločenstva v tejto oblasti. Hlavné princípy elektronického výberu mýta zabezpečia vytváranie rovnosti príležitosti , transparentných a harmonizovaných podmienok hospodárskej súťaže pri rovnosti podmienok prístupu k verejným službám, optimalizáciu prepravných požiadaviek  a zavádzanie inteligentných dopravných systémov riadenia a regulácie dopravy pri zvýšení bezpečnosti a znižovaní negatívnych vplyvov dopravy na životné prostredie.

	Návrh zákona vychádza zo zámerov a úloh vyplývajúcich z uznesenia vlády SR č. 1035/2002 k rozpracovaniu  koncepcie spoplatnenia užívateľov diaľnic a ciest pre motorové vozidlá, kde  v bode C.2 bolo uložené ministrovi dopravy, pôšt a telekomunikácií predložiť na rokovanie vlády návrh koncepcie zavedenia  systému  elektronického výberu mýta pre ťažké nákladné vozidlá nad 12 ton harmonizovaný s členskými štátmi Európskej únie. Problematika navrhovaného zákona je tiež predmetom materiálu „Koncepcia zavedenia systému elektronického výberu mýta v Slovenskej republike“, predkladaného na rokovanie vlády SR.

	Rozsah práv a povinností užívateľov vymedzených pozemných komunikácií, ich správcov a orgánov štátnej správy v navrhovanom zákone vychádza z týchto dokumentov Európskeho spoločenstva: 
-	smernica Európskeho parlamentu a Rady 1999/62/ES zo 17. júna 1999 o poplatkoch za používanie určitej dopravnej infraštruktúry ťažkými nákladnými vozidlami (Eurovignette),
-	Legislatívne uznesenie Európskeho parlamentu o spoločnej pozícii prijatej Radou na účely prijatia smernice Európskeho parlamentu a Rady, ktorou sa mení a dopĺňa smernica 1999/62/ES o poplatkoch za používanie určitej dopravnej infraštruktúry ťažkými nákladnými vozidlami (9856/2005 – C6-0274/2002003/0175(COD)), príloha III, schválené Európskym parlamentom15. 12. 2005,
-	smernica 2004/52/ES Európskeho parlamentu a Rady z 29. apríla 2004 o interoperabilite elektronických cestných mýtnych systémov v spoločenstve.

Návrh zákona v súlade s týmito smernicami v porovnaní s doterajšou právnou úpravou najmä:
-	upravuje okruh vozidiel platiacich užívateľov, definovaných v dnešnom cestnom zákone na vozidlá s celkovou hmotnosťou nad 3,5 t, pričom za  vozidlá do 3,5 t zostáva naďalej povinnosť úhrady za  užívanie vymedzených úsekov diaľnic a  ciest pre motorové vozidlá formou zakúpenia nálepky,
-	upresňuje spracovanie určitých osobných údajov využívaných a spracovávaných na určenie výšky mýta,  ktoré musí byť v súlade s  právom na ochranu osobných údajov zakotvených v článku 8 Charty základných práv Európskej únie a právnych predpisov Slovenskej republiky,
-	ustanovuje  kompetencie a sankcie, ktoré z nich vyplývajú a sú nevyhnutné pre ich aplikáciu v praxi, 
-	reaguje na Legislatívne uznesenie Európskeho parlamentu o spoločnej pozícii prijatej Radou na účely prijatia smernice Európskeho parlamentu a Rady, ktorou sa mení a dopĺňa smernica 1999/62/ES o poplatkoch za používanie určitej dopravnej infraštruktúry ťažkými nákladnými vozidlami (9856/2005 – C6-0274/2002003/0175(COD)), príloha III, schválené Európskym parlamentom 15. 12. 2005., podľa ktorého  rozsah spoplatnených ciest stanovený Smernicou  1999/62/ES, článok 7, ods. 1 až 2 je rozšírený okrem diaľnic a iných viacprúdových ciest alebo mostov, tunelov a horských priechodov aj na cesty paralelné s transeurópskou cestnou sieťou.

Navrhovaný zákon sa nedotýka štátneho rozpočtu, rozpočtov samosprávnych krajov a obcí, jeho prijatie v konečnom dôsledku zaťaží dopravcov, čo však nemusí znamenať priamy nárast cien spotrebiteľského koša.

	Ustanovenia nového zákona si vynucujú potrebu úprav zákona č. 135/1961 Zb. o pozemných komunikáciách (cestný zákon) v znení neskorších predpisov v časti „Všeobecné užívanie“. 

Navrhovaná právna úprava je v súlade s Ústavou Slovenskej republiky, ako aj s medzinárodnými zmluvami a inými dokumentmi, ktorými je Slovenská republika viazaná.

	Návrh zákona bol predložený na rokovanie Legislatívnej rady vlády SR dňa 20. 2. 2006, ktorá ho odporučila predložiť na rokovanie vlády SR v novom znení.

	Zhodnotenie súčasného právneho stavu

	Užívanie vymedzených úsekov diaľnic a ciest pre motorové vozidlá na Slovensku je od roku 1996 možné po zaplatení úhrady formou úhrady za používanie týchto komunikácií v zmysle  zákona č. 135/1961 Zb. o pozemných komunikáciách (cestný zákon) v znení neskorších predpisov. Úhrada je  vyberaná formou zakúpenia diaľničnej nálepky bez ohľadu na čas užívania a na počet vykonaných jázd, podľa sadzobníka, ktorý bol  prílohou tohto zákona. 

Spôsob označenia úsekov diaľnic a ciest pre motorové vozidlá, ktorých užívanie podlieha úhrade, vzor nálepky a spôsob jej umiestnenia na motorovom vozidle ustanovuje vyhláška  č. 645/2005  Z. z, ktorou sa mení a dopĺňa vyhláška Ministerstva dopravy, pôšt a telekomunikácií Slovenskej republiky č. 734/2004 Z. z., ktorou  sa ustanovuje spôsob označenia úsekov  diaľnic, ciest  pre  motorové  vozidlá  a ciest I. triedy, ktorých užívanie podlieha úhrade, vzor   nálepky a spôsob jej umiestnenia na motorovom vozidle.

V súlade s postupnou harmonizáciou s  legislatívou platnou v štátoch EU boli ročné nálepky pôvodne pre 5 kategórií vozidiel  od roku 2000 zmenené pre 4 kategórie vozidiel a doplnené nálepkami na kratšie časové obdobie. 
Krátkodobé 15 dňové nálepky boli v roku 2000 zavedené len pre kategórie vozidiel do 3,5 t, v roku 2001  boli zavedené krátkodobé diaľničné nálepky pre kategórie vozidiel od 3,5 do 12 t a nad 12 t, v roku 2002 boli zavedené tri kategórie do 3,5 t, od 3,5 do 12 t a nad 12 t a krátkodobá nálepku na 1 deň pre vozidlá nad 12 ton. 
Od roku 2004 bolo rozšírené spoplatnenie aj za užívanie vymedzených úsekov ciest I. triedy pre vozidlá od 3,5 tony. Nariadením vlády č. 730/2004 Z.z. boli zrušené 15-dňové nálepky a zavedené nové týždenné, mesačné a jednodňové nálepky pre kategóriu vozidiel od 3,5 t do 12 t. 
Nariadením vlády č.642/2005 Z.z. s účinnosťou od 1. 1. 2006 došlo k úprave sadzobníka úhrad pre vozidlá nad 3,5 t zvýšením sadzieb o daň z pridanej hodnoty, podľa novely zákona č. 222/2004 Z.z. o dani z pridanej hodnoty v znení neskorších predpisov.

II. Osobitná časť

K časti I
K § 1: Predmet zákona
		
Predmetom zákona je ustanovenie práv a povinností užívateľov vymedzených úsekov diaľnic a ciest pre motorové vozidlá, súvisiacich s  úhradou mýta za ich používanie podľa prejazdenej vzdialenosti. Zákon č. 135/1961 Zb. o pozemných komunikáciách  (cestný zákon) v znení neskorších predpisov  zaviedol úhradu pre motorové vozidlá za užívanie vymedzených úsekov diaľnic, ciest pre motorové vozidlá a ciest I. triedy, ktorá platí za určité časové obdobie bez ohľadu na početnosť užívania týchto komunikácií. Nakoľko samotná konštrukcia tejto úhrady je nezlučiteľná s princípom spoplatnenia za prejazdenú vzdialenosť, je potrebné zaviesť do nášho právneho poriadku nový druh úhrady, mýto. 

Vo väzbe na navrhovanú právnu úpravu sa menia aj kompetencie správcov pozemných komunikácií vymedzených k úhrade mýta a orgánov štátnej správy s kompetenciami vyplývajúcimi z platnej legislatívy v oblasti kontroly nad dodržiavaním ustanovení tohto zákona.

Smernica 2004/52/ES o interoperabilite elektronických cestných mýtnych systémov v spoločenstve stanovuje podmienky na zaručenie interoperability elektronických mýtnych systémov zriadením Európskej elektronickej mýtnej služby ako doplnku národných elektronických mýtnych služieb členských štátov. 

V zmysle smernice sa aj tento zákon nevzťahuje na výber mýta bez elektronických zariadení , bez použitia palubnej jednotky a na malé miestne systémy výberu mýta, u ktorých náklady na ich vybudovanie by boli neúmerné v porovnaní s  výnosom.

K § 2: Základné ustanovenia

Odsek 1 definuje elektronický výber  mýta, ktorý sa vypočíta z dĺžky prejazdenej vzdialenosti po vymedzenom úseku cesty a sadzby podľa kategórie vozidla. .
 
Zákon vymedzuje spoplatnené kategórie motorových vozidiel nad 3,5 t v súlade s platnými smernicami ES. 
	
	Na určenie polohy vozidla a realizáciu transakcie automatického odúčtovania mýta bez zastavenia vozidla slúži elektronický prístroj umiestnený alebo zabudovaný  vo vozidle, palubná  jednotka OBU (On Board Unit). V súlade so smernicou 2004/52/ES sú definované technológie pre stanovenia polohy vozidla a vykonanie mýtnej transakcie, použiteľné jednotlivo, alebo v ich kombinácii.

K § 3: Povinnosti platiteľa  mýta 

Vymedzenie subjektu platiteľa mýta, vzhľadom na vzájomnú solidárnosť vzťahov medzi držiteľom alebo vlastníkom vozidla, užívateľom  vozidla,  a vodičom  vozidla, ktorý je zodpovedným subjektom preukázania riadnej platby pri kontrole na mieste, je ustanovené na prevádzkovateľa vozidla v zmysle § 2 písm. am) zákona č. 725/2004 Z.z o podmienkach prevádzky vozidiel v premávke na pozemných komunikáciách a o zmene a doplnení niektorých zákonov.

Povinnosťou platiteľa mýta je  umiestnenie a aktivovanie  palubnej jednotky OBU k výpočtu výšky mýta a automatickej transakcie odúčtovania mýta. Vodič vozidla je zodpovedný za povinné zadanie potrebných technických údajov vozidla  do tohto zariadenia. Palubná jednotka na základe zistenia polohy vozidla umožní určiť prejazdenú vzdialenosť a po komunikácii s centrálou zaznamená a odpočíta z kreditu vypočítanú výšku mýta. Primeraná náhrada nákladov na palubnú jednotku  a na jej inštaláciu môže byť stanovená až po výbere technológie elektronického systému výberu mýta. 

K § 4: Oslobodenie od  mýta

Návrh subjektov oslobodených od platenia mýta uplatňuje obdobné výnimky z povinnosti platenia , ktoré sú v súčasnosti uplatňované u časového spoplatnenia formou úhrady nálepky podľa § 6 ods. 5, zákona č. 135/1961 Zb. o pozemných komunikáciách  (cestný zákon) v znení neskorších predpisov. 

Rozšírenie subjektov oslobodených od mýta uplatňované v cestnom zákone bolo presadené záverom Rady hospodárskeho a sociálneho porozumenia zo dňa 19. 12. 2005 o vozidlá správcov ciest I., II., a III. triedy zabezpečujúcich údržbu diaľnic, ciest pre motorové   vozidlá a ciest I. triedy a vozidlá  zabezpečujúce výkony vo verejnom záujme v prímestskej a mestskej hromadnej doprave osôb. Ďalšie zmeny sú len v úpravách názvov niektorých inštitúcií, ustanovených poslednými novelami niektorých zákonov a zmeny kompetencií organizácií v zmysle nových noviel zákonov.

K § 5: Sadzby mýta a vymedzenie úsekov ciest

Sadzby mýta za 1 km cesty budú stanovené pre jednotlivé kategórie vozidiel podľa ich celkovej hmotnosti podľa  počtu náprav  a  emisnej triedy vozidla na základe výpočtu úrovní vážených priemerných sadzieb mýta v súlade s Legislatívnym uznesením Európskeho parlamentu o spoločnej pozícii prijatej Radou na účely prijatia smernice Európskeho parlamentu a Rady, ktorou sa mení a dopĺňa smernica 1999/62/ES o poplatkoch za používanie určitej dopravnej infraštruktúry ťažkými nákladnými vozidlami, príloha III, schválené Európskym parlamentom 15. 12. 2005.

K § 6: Správca výberu mýta 

Podľa zákona č. 135/1961 Zb. o pozemných komunikáciách  (cestný zákon) v znení neskorších predpisov,  § 6 odsek 8, výber poplatkov za užívanie diaľnic a ciest pre motorové vozidlá, nálepky, ich distribúcia, predaj a výmena sa zabezpečujú právnickou osobou ustanovenou zákonom č. 639/2004 Z.z. o Národnej diaľničnej spoločnosti a o zmene a doplnení zákona č. 135/1961 Zb. o pozemných komunikáciách  (cestný zákon) v znení neskorších predpisov. 

Systém výberu mýta musí umožniť úhradu mýta pred jazdou po cestách podliehajúcich mýtu nielen pravidelným ale aj občasným užívateľom aj platbou v hotovosti  alebo určenými platobnými kartami pred začatím jazdy na zriadených platobných miestach. Povinnosť vybudovať platobné miesta pre úhradu mýta má správca výberu mýta.

Odsek 3 rieši požiadavky na zhromažďovanie, spracovávanie, využívanie a uschovávanie údajov potrebných k výpočtu mýta pri dodržiavaní ustanovení príslušných osobitných predpisov o ochrane osobných údajov.

Zabezpečením možnosti vybavenia vozidiel palubnou jednotkou v primeranej dostupnosti k cestám podliehajúcim mýtu je ustanovený správca výberu mýta. 

K § 7: Kontrola 

Kompetencie na vykonávanie kontroly dodržiavania ustanovení zákona majú kontrolou poverené osoby  v spolupráci s útvarmi Policajného zboru.

Poverenými  osobami   sú  zamestnanci ministerstva v rámci hlavného štátneho odborného dozoru  spolu s  kontrolou poverenými zamestnancami správcu výberu mýta. 

Zamestnanci ministerstva v rámci dohľadu nad pozemnými komunikáciami vykonávajú hlavný  štátny odborný  dozor v zmysle ustanovení   zákona č. 135/1961 Zb. o pozemných komunikáciách (cestný zákon) v znení neskorších predpisov. Napriek zmene správcovských a vlastníckych vzťahov v cestnej infra?truktúre,  úlohy hlavného  štátneho odborného dozoru zostávajú a navrhovaná právna úprava ich rozširuje aj na kontrolný výkon pri výbere mýta.

Správca výberu mýta získava údaje o úhrade mýta na platobných miestach a  elektronickou kontrolou na stacionárnych kontrolných miestach a mobilnou kontrolou. Na základe týchto údajov je možné vyhodnotiť porušenie ustanovení tohto zákona a všeobecných záväzných predpisov na jeho vykonanie.
 
Kontrolou poverené osoby sú povinné sa pri výkone kontroly na požiadanie preukazovať preukazom, obsahujúcim údaje o totožnosti a  vymedzenie poverenia. Vydanie a evidenciu preukazov  poverených osôb má v kompetencii Ministerstvo dopravy, pôšt a telekomunikácií SR.

Odsek 5 bližšie ustanovuje oprávnenia poverených osôb pri výkone kontroly vozidiel, u ktorých bolo zistené porušenie tohto zákona. Automatickými stacionárnymi a mobilnými elektronickými zariadeniami  budú z digitálnych záznamov priestupku a  automatizovanej identifikácie vozidla  a  zistenia totožnosti majiteľa alebo prevádzkovateľa vozidla vypracované podklady pre objasňovanie a prejednávanie priestupku. 

Oprávnenia povinností a úloh poverených osôb umožňujú  pri výkone kontroly vyžadovať vysvetlenie ako i  preukázanie úhrady mýta. Sú oprávnené v prípade nepreukázania úhrady  vybrať mýto vypočítané na základe podkladov, alebo v  prípade ak nemožno určiť skutočnú prejazdenú vzdialenosť vozidla, vybrať mýto vypočítané  z dĺžky  200 km a  sadzby príslušnej  kategórie vozidla.

Podľa zákona č. 171/1993 Z.z. o Policajnom zbore v znení neskorších predpisov útvary Policajného zboru  pri dohľade nad bezpečnosťou a plynulosťou cestnej premávky plnia aj iné úlohy, ak tak ustanovujú osobitné zákony. Okruh oprávnení policajta je pre plnenie úloh na úseku kontroly mýta postačujúci a je v súlade s poslaním Policajného zboru. Útvary Policajného zboru spolupracujú pri výkone kontroly usmerňovaním vozidiel, u ktorých bolo zistené porušenie ustanovení tohto zákona, za účelom zastavenia,  na kontrolné miesta určené správcom výberu mýta. V prípade nepreukázania úhrady mýta za kontrolované vozidlo, alebo úhrady v nie plnej výške,  sú oprávnené uložiť zákaz ďalšej jazdy alebo prikázať smer jazdy.

V prípade neprejednania priestupku v blokovom konaní sú poverené osoby povinné vyhotoviť doklad o kontrole a zabezpečiť oznámenie zisteného priestupku na predpísanom tlačive a predpísaným postupom na prejednávanie v správnom konaní.

K § 8: Priestupky

Kvalifikácia priestupkov je rozdelená na priestupky týkajúce sa nezaplatenia mýta a odmietnutia platby na mieste kontroly, nesplnenia povinnosti umiestnenia a aktivácie palubnej jednotky vo vozidle a na priestupky nezadania alebo  zadania klamlivých údajov do palubnej jednotky a neoprávnené manipulovanie a zasahovanie  s palubnou jednotkou. 

Návrhy výšky pokút vychádzajú zo skúseností  z krajín  s už zavedeným výberom mýta, majú preventívne pôsobiť k dodržiavaniu úhrady mýta.

Na priestupky a ich prejednávanie sa vzťahuje zákon Národnej rady Slovenskej republiky č. 372/1990 Zb. o priestupkoch v znení neskorších predpisov.

Odsek 6 ustanovuje použitie výnosov z pokút  uložených za priestupky porušenia ustanovení tohto zákona,  ktorý je  podobne ako v prípade spoplatnenia formou úhrady časovou nálepkou  príjmom štátneho rozpočtu.

K § 9: Výnos  z výberu mýta

Ustanovenie je v zhode s dikciou zákona  135/1961 Zb. o pozemných komunikáciách (cestný zákon) v znení neskorších predpisov,  § 6 odsek 8 , druhá veta, ktorá hovorí, že finančné prostriedky získané z výberu poplatkov, z predaja nálepiek  a úroky z týchto prostriedkov sú   príjmom Národnej diaľničnej spoločnosti, a.s. .   

K § 10: Splnomocňovacie ustanovenie

Vymedzuje sa predmet nariadenia vlády Slovenskej republiky, ktorým sa ustanovia sadzby mýta za 1 km cesty s rozlíšením podľa kategórie  vozidla, počtu náprav  a  emisnej triedy vozidla. 

Na vykonávanie tohto zákona budú vydané všeobecne záväzné právne predpisy.  Vzhľadom na rozdielnosť technológií systému elektronického výberu mýta a  aj rozdielnosť technických charakteristík palubnej jednotky, bude možné vypracovať všeobecne záväzné právne predpisy o podmienkach výberu mýta, inštalácií, pripojení, obsluhe, prevádzke palubnej jednotky a o spôsobe platby na platobných miestach, až po vybraní technológie systému elektronického výberu mýta.
K § 11:

Ustanovením sa preberajú smernice Európskeho parlamentu a Rady uvedené v prílohe.

K článku II:

V súvislosti so zavedením nového druhu spoplatnenia formou úhrady mýta za prejdenú vzdialenosť bolo potrebné vykonať aj úpravu v zákone  135/1961 Zb. o pozemných komunikáciách (cestný zákon) v znení neskorších predpisov.

V bode 1 a 2 návrh novely cestného zákona rieši zavedenie výberu mýta za prejazdenú vzdialenosť pri  užívaní vymedzených úsekov diaľnic, ciest pre motorové vozidlá  a ciest I. triedy za vozidlá od 3,5 t celkovej hmotnosti. Vozidlá do 3,5 t zostanú naďalej spoplatnené úhradou  vyberanou formou zakúpenia nálepky.

Body  3,4,5 a 6 upravujú oslobodenie od úhrady za užívanie diaľnic, ciest pre motorové vozidlá a ciest I. triedy vozidiel správcov ciest I., II., a III. triedy zabezpečujúcich údržbu diaľnic, ciest pre motorové   vozidlá a ciest I. triedy a pre vozidlá  zabezpečujúce výkony vo verejnom záujme v prímestskej a mestskej hromadnej doprave osôb.  Ďalšie zmeny vyplývajú zo zmien názvov niektorých inštitúcií, ustanovených poslednými novelami niektorých zákonov. 

Bod 7 upravuje kompetencie Národnej diaľničnej spoločnosti, a.s. v súvislosti so zavedením elektronického výberu mýta a ustanovuje prijímateľa finančných prostriedkov získaných z výberu mýta, predaja nálepiek a úrokov z týchto prostriedkov.

K článku III:	

Ustanovuje sa účinnosť tohto zákona od 1. januára 2007, okrem ustanovení Čl. II. bod 3, 4 a 5, ktoré nadobúdajú  účinnosť dňom vyhlásenia v zbierke zákonov.